**Konsulārais reglaments**

**1.pants.**

Likuma mērķis ir noteikt konsulāro funkciju veikšanas kārtību un apjomu.

**2.pants.**

(1) Konsulārās funkcijas veic tam pilnvaroti diplomātiskā un konsulārā dienesta ierēdņi un darbinieki, kā arī Latvijas Republikas goda konsuli.

(2) Konsulārā amatpersona ir attiecīgu pilnvarojumu saņēmusī šī likuma 2.panta pirmajā daļā minētā persona.

**3.pants.**

Ārlietu ministrs pilnvaro šī likuma 2.pantā minētās personas veikt konsulārās funkcijas, nosaka šī pilnvarojuma apjomu un apgabalu, kā arī atsauc pilnvarojumu veikt konsulārās funkcijas.

**4.pants.**

(1) Latvijas Republikas diplomātisko un konsulāro pārstāvniecību ārvalstīs konsulārais apgabals tiek noteikts saskaņā ar panākto vienošanos ar attiecīgo ārvalsti atbilstoši 1963.gada Vīnes konvencijas par konsulārajiem sakariem nosacījumiem.

(2) Konsulārās amatpersonas ārvalstīs pilnvarojuma apgabals tiek noteikts atbilstoši tās diplomātiskās vai konsulārās pārstāvniecības konsulārajam apgabalam, kurā šī persona veic konsulārās funkcijas. Pārējo konsulāro amatpersonu konsulārais apgabals tiek noteikts atbilstoši to veicamajām konsulārajām funkcijām.

**5.pants.**

Konsulārās funkcijas ir ar šo likumu noteiktais darbību kopums, ko pilnvarotā konsulārā amatpersona veic saskaņā ar 1963.gada Vīnes konvenciju par konsulārajiem sakariem un atbilstoši Latvijas Republikas normatīvajos aktos noteiktajai kārtībai un starptautiskajām saistībām.

**6.pants.**

(1) Konsulārā palīdzība ir konsulāro funkciju veikšana, konsulārajām amatpersonām sniedzot neatliekamu atbalstu ārkārtas situācijās ārvalstīs nonākušām personām, kurām ir Latvijas pase, minēto personu ģimenes locekļiem, kuri ceļo kopā, vai Latvijā dzīvojošiem tuviniekiem gadījumos, kad personai nav pieejama cita palīdzības saņemšanas iespēja, it īpaši:

1) aizturēšanas vai apcietināšanas gadījumos;

2) noziedzīgos nodarījumos cietušajiem;

3) smagas slimības vai nelaimes gadījumos;

4) nāves gadījumos;

5) palīdzības un repatriācijas gadījumā katastrofas vai katastrofas draudu situācijā ārvalstīs gadījumos, ja ir apdraudēta personas dzīvība, veselība vai drošība;

6) bērnu tiesību aizsardzības gadījumos;

7) pagaidu ceļošanas dokumentu saņemšanas gadījumā.

(2) Ja konsulārā palīdzība ir nepieciešama šī likuma 6.panta pirmajā daļā minētajai personai, kas atrodas teritorijā, kura neietilpst nevienā no Latvijas Republikas diplomātisko un konsulāro pārstāvniecību konsulārajiem apgabaliem, konsulāro palīdzību nodrošina Ārlietu ministrijas Konsulārā departamenta amatpersonas, iespēju robežās sadarbojoties ar Eiropas Savienības dalībvalstu pārstāvniecībām personas atrašanās vietā.

(3) Eiropas Savienības dalībvalsts pilsonim, kā arī kopā ar viņu ceļojošiem ģimenes locekļiem, ja tā pilsonības valstij ārvalstī ārpus Eiropas Savienības nav diplomātiskās vai konsulārās pārstāvniecības, vai goda konsulāta, kas spēj sniegt konsulāro aizsardzību, konsulārā palīdzība Latvijas diplomātiskajā un konsulārajā pārstāvniecībā šajā valstī tiek sniegta tādā pašā kārtībā un apjomā kā šī likuma 6. panta pirmajā daļā minētajām personām.

**7.pants.**

(1) Konsulārās palīdzības ietvaros konsulārā amatpersona nodrošina šī likuma 6.panta pirmajā un trešajā daļā minēto personu likumisko interešu aizsardzību un diskriminācijas nepieļaušanu Latvijas Republikas un personas atrašanās vietas normatīvajos aktos noteiktajā kārtībā un saskaņā ar Latvijas Republikai saistošiem starptautiskajiem tiesību aktiem.

(2) Konsulārā palīdzība neietver juridiskās palīdzības sniegšanu, aizstāvot un pārstāvot tiesā un pirmstiesas izmeklēšanā personu likumiskās intereses, sniedzot juridiskas konsultācijas, gatavojot juridiskus dokumentus un veicot citas juridiskas darbības.

(3) Sniedzot konsulāro palīdzību, konsulārā amatpersona rīkojas, izmantojot visas tai ar normatīvajiem aktiem deleģētās pilnvaras un patstāvīgi pieņemot lēmumus par konsulārās palīdzības saņēmēja likumisko interešu aizsardzības veidu.

**8.pants.**

(1) Konsulārās palīdzības sniegšanā konsulārās amatpersonas sadarbojas ar ārvalstu kompetentajām iestādēm, Eiropas Savienības delegācijām ārvalstīs un Eiropas Ārējās darbības dienestu, kā arī kompetentajām fiziskajām un juridiskajām personām (tostarp tūrisma operatoriem), nolūkā nodrošināt šī likuma 6.panta pirmajā un trešajā daļā minēto personu likumisko interešu aizstāvību.

(2) Kārtību, kādā 6.panta otrajā un trešajā daļā minētajām personām tiek sniegta konsulārā palīdzība, konsulārajām amatpersonām sadarbojoties ar Eiropas Savienības dalībvalstīm, nosaka Ministru kabinets.

**9.pants.**

(1)Kārtību, kādā konsulārās palīdzības ietvaros sniedz atmaksājamu materiālo palīdzību ārkārtas situācijā ārvalstī šī likuma 6.panta pirmajā un trešajā daļā minētajām personām, kā arī kārtību, kādā tiek veikta materiālās palīdzības ietvaros piešķirto naudas līdzekļus atmaksa, nosaka Ministru kabinets.

(2) Kārtību kādā atmaksājama materiālā palīdzība, kuru šī likuma 6.panta pirmajā daļā minētajām personām ir sniegušas citas Eiropas Savienības dalībvalstis, nosaka Ministru kabinets.

**10.pants.**

(1) Ja 6.panta pirmajā daļā minētajai personai citas Eiropas Savienības dalībvalsts pārstāvniecībā ir tikusi sniegta konsulārā palīdzība aizturēšanas vai apcietināšanas gadījumā un tā attiecīgās valsts iestādēm ir radījusi neparasti lielas, bet nepieciešamas un pamatotas izmaksas saistībā ar ceļu, uzturēšanos vai tulkošanu, Ārlietu ministrija pieņem pieprasījumu atlīdzināt izdevumus un organizē to izpildi.

(2) Ja 6.panta trešajā daļā minētajām personām sniegtā konsulārā palīdzība aizturēšanas vai apcietināšanas gadījumā Latvijas Republikas diplomātiskajam un konsulārajam dienestam ir radījusi neparasti lielas, bet nepieciešamas un pamatotas izmaksas saistībā ar ceļu, uzturēšanos vai tulkošanu, Ārlietu ministrija vēršas pie šīs personas valstspiederības valsts ar pieprasījumu atlīdzināt izdevumus.

(3) Šī panta pirmajā un otrajā daļā minēto darbību veikšanas kārtību nosaka Ministru kabinets.

**11.pants.**

Konsulārās palīdzības sniegšanai Ārlietu ministrija uztur Konsulāro reģistru. Kārtību, kādā Konsulārajā reģistrā iekļauj personas datus un sniegtās ziņas, kā arī Konsulārajā reģistrā esošās informācijas izmantošanas kārtību nosaka Ministru kabinets.

**12.pants.**

Konsulārie pakalpojumi ir konsulāro amatpersonu veiktās funkcijas, kas nodrošina Latvijas Republikas iestāžu atsevišķu funkciju pieejamību personām ārvalstīs un no Latvijas Republikas starptautiskajām saistībām izrietošo pakalpojumu pieejamību ārvalstīs un Latvijā.

**13.pants.**

(1)Citas iestādes piekritībā esošās funkcijas, kuras normatīvajos aktos paredzēts veikt Latvijas Republikas diplomātiskajās un konsulārajās pārstāvniecībās ārvalstīs, konsulārā amatpersona veic atbilstoši šī likuma 3.pantā noteiktajam pilnvarojumam.

(2) Lai nodrošinātu citas iestādes piekritībā esošās funkcijas īstenošanas vienveidību Latvijas diplomātiskajās un konsulārajās pārstāvniecībās ārvalstīs, Ārlietu ministrija, ja nepieciešams, vienojas ar attiecīgo iestādi par tās veidu un kārtību.

**14.pants.**

(1) Konsulārās amatpersonas veic notariālās funkcijas saskaņā ar Notariāta likumu Latvijas Republikas diplomātiskajās un konsulārajās pārstāvniecībās ārvalstīs.

(2) Notariāliem aktiem, kas ir sastādīti atbilstoši normatīvo aktu prasībām, piešķirama tāda pati publiska ticamība un tiem ir tādas pašas juridiskas sekas kā tad, ja tie būtu sastādīti pie Latvijas zvērināta notāra.

(3) Ministru kabinets nosaka notariālās funkcijas, kuras veic Latvijas Republikas diplomātiskajās un konsulārajās pārstāvniecībās, kā arī to veikšanas kārtību un valsts nodevas apmēru.

**15.pants.**

Konsulārās amatpersonas veic dokumentu legalizāciju saskaņā ar Dokumentu legalizācijas likumu Latvijas Republikas diplomātiskajās un konsulārajās pārstāvniecībās ārvalstīs un Ārlietu ministrijā.

**16.pants.**

Konsulārās amatpersonas veic vīzu un pierobežas satiksmes atļauju pieprasījumu pieņemšanu un izvērtēšanu Latvijas Republikas diplomātiskajās un konsulārajās pārstāvniecībās ārvalstīs un Ārlietu ministrijā saskaņā ar Eiropas Savienības normatīvajiem aktiem un nolīgumiem, kā arī Latvijas Republikas un starpvalstu nolīgumiem.

**17.pants.**

(1) Par konsulāro funkciju, kas ir valsts nodevas objekts, veikšanu iekasē valsts nodevu saskaņā ar spēkā esošajiem normatīvajiem aktiem.

(2) Par konsulārām funkcijām, ko veic konsulārās amatpersonas ārvalstīs un Latvijas Republikas goda konsuli, papildus iekasē maksu par konsulāro pakalpojumu ārvalstīs.

**18.pants.**

Valsts nodevas un maksas par konsulāro pakalpojumu apmēru, samaksas kārtību, atvieglojumus un atbrīvojumus, kā arī samaksas valūtu, iekasēšanas nosacījumus un apmēra pārrēķina ārvalstu valūtā veidu nosaka Ministru kabinets.

**19.pants.**

Iekasēto maksu par konsulārajiem pakalpojumiem ieskaita Ārlietu ministrijas pamatbudžetā kā atlīdzību par maksas pakalpojumiem un izmanto Ārlietu ministrijas diplomātiskā un konsulārā dienesta attīstībai.

**20.pants.**

Ārlietu ministrija var atstāt goda konsula rīcībā iekasēto maksu par konsulārajiem pakalpojumiem vai to daļu kā atlīdzību par goda konsula darbības nodrošināšanas izdevumiem.

**Pārejas noteikumi**

1. Ar šā likuma spēkā stāšanos spēku zaudē likums “Konsulārais reglaments” (Latvijas Republikas Saeimas un Ministru Kabineta Ziņotājs, 1994, 13.nr.; 1996, 23.nr.; 1999, 23.nr.; 2006, 24.nr.; 2008, 3.nr.; Latvijas Vēstnesis, 2013, 193.nr.).
2. Līdz attiecīgo Ministru kabineta tiesību aktu spēkā stāšanās dienai, bet ne ilgāk kā līdz 2018.gada 1.maijam ir spēkā šādi Ministru kabineta noteikumi, ciktāl tie nav pretrunā ar šo likumu:
3. Ministru kabineta 2008.gada 21.aprīļa noteikumi Nr.283 “Noteikumi par notariālo funkciju veikšanu Latvijas Republikas diplomātiskajās un konsulārajās pārstāvniecībās”;
4. Ministru kabineta 2012.gada 8.maija noteikumi Nr.322 “Materiālās palīdzības nodrošināšanas kārtība ārkārtas situācijā ārvalstī nonākušai personai”;
5. Ministru kabineta 2013.gada 1.oktobra noteikumi Nr.1032 “Ārlietu ministrijas konsulāro maksas pakalpojumu cenrādis”;
6. Ministru kabineta 2015.gada 5.maija noteikumi Nr.211 “Noteikumi par kārtību, kādā konsulārajā reģistrā iekļauj un izmanto informāciju par paredzamu īslaicīgu uzturēšanos ārvalstīs”;
7. Ministru kabineta 2016.gada 9.augusta noteikumi Nr.521 “Noteikumi par konsulāro pakalpojumu valsts nodevu par notariālo darbību izpildi, ko veic konsulārās amatpersonas ārvalstīs”.

**Informatīva atsauce uz Eiropas Savienības direktīvu**

Likumā iekļautas tiesību normas, kas izriet no Eiropas Padomes 2015.gada 20.aprīļa direktīvas (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK.

Likums stājas spēkā 2018.gada 1.maijā.

Ārlietu ministrs E. Rinkēvičs

Vīza: Valsts sekretārs A. Pildegovičs

08.03.2017 09:08

1298

Dagnija Lāce-Ate,

tālr. 67016160

dagnija.lace-ate@mfa.gov.lv

Jeļena Puncule,

tālr. 67016375

jelena.puncule@mfa.gov.lv